གཞན་ཁོང་རིན་པོ་ཆེས་ཀྱང་གནམ་དཔྱད་སྐར་རྩིས་རིག་པ་འདི་ཉིད་ཡར་རྒྱས་གོང་འཕེལ་གཏོང་ཕྱིར།སྐུ་ངལ་ཁྱད་དུ་བསད་ནས་སྔ་ཕྱིར་ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དང་།ནུབ་བྱང་མི་རིགས་སློབ་གྲྭ་ཆེན་མོ།ལྷོ་ནུབ་མི་རིགས་སློབ་གྲྭ་ཆེན་མོ།མཚོ་སྔོན་སློབ་གསོའི་སློབ་གྲྭ་ཆེན་མོ།གཙོས་མི་རིགས་དགེ་ཐོན་ཆེད་སྦྱོང་སློབ་གྲྭ་སོགས་སློབ་ཆེན་ཁག་དང་།བླ་བྲང་བཀྲ་ཤིས་འཁྱིལ་སོགས་དགོན་ཁག་དུ་མར་ཕེབས་ནས་སྐར་རྩིས་ཟབ་སྦྱོང་འཛིན་གྲྭར་བཙུགས་ཏེ༼གཙོ་བོ་ཕྲེང་རྩིས་དང་གློག་རྩིས་ཁྲིད།༽སྐལ་ལྡན་གྱི་བུ་སློབ་མང་དུ་བསྐྱངས།ད་ལྟ་ཁོང་རིན་པོ་ཆེའི་བཀའ་དྲིན་དང་ཐུགས་རྗེ་ལ་བརྟེན་ནས་མདོ་སྨད་གཙོས་བོད་ཡུལ་ཆོལ་ཁ་གསུམ་ན་དོན་གཉེར་ཆེ་བའི་བུ་སློབ་མང་པོས་སྐར་རྩིས་ཀྱི་གཞུང་རྩོམ་པ་དང་།རྩིས་དཔྱད་སྤེལ་བ་སོགས་རྩིས་ཀྱི་རིག་པ་འདི་ཉིད་ཉིན་མོ་ལྟར་གསལ་བར་མཛད་བཞིན་པ་འདི་ལགས་སོ།།